Papersnake/gushiwen huggingface dataset:
纳凉联句
韩愈（唐代）

递啸取遥风，微微近秋朔。 ——孟郊

金柔气尚低，火老候愈浊。 ——韩愈

熙熙炎光流，竦竦高云擢。 ——韩愈

闪红惊蚴虬，凝赤耸山岳。目林恐焚烧，耳井忆瀺灂。 ——孟郊

仰惧失交泰，非时结冰雹。化邓渴且多，奔河诚已悫。 ——孟郊

暍道者谁子，叩商者何乐。洗矣得滂沱，感然鸣鸑鷟. ——孟郊

嘉愿苟未从，前心空缅邈。清砌千回坐，冷环再三握。 ——孟郊

烦怀却星星，高意还卓卓。 ——孟郊

龙沈剧煮鳞，牛喘甚焚角。蝉烦鸣转喝，乌噪饥不啄。 ——韩愈

昼蝇食案繁，宵蚋肌血渥。单絺厌已褫，长wM倦还捉。 ——韩愈

幸兹得佳朋，于此荫华桷。青荧文簟施，淡澉甘瓜濯。 ——韩愈

大壁旷凝净，古画奇駮荦。凄如羾寒门，皓若攒玉璞。 ——韩愈

扫宽延鲜飙，汲冷渍香穱。篚实摘林珍，盘殽馈禽ob. ——韩愈

空堂喜淹留，贫馔羞龌龊。 ——韩愈

殷勤相劝勉，左右加砻斫。贾勇发霜硎，争前曜冰槊。 ——孟郊

微然草根响，先被诗情觉。感衰悲旧改，工异逞新貌。 ——孟郊

谁言摈朋老，犹自将心学。危檐不敢凭，朽机惧倾扑。 ——孟郊

青云路难近，黄鹤足仍鋜.未能饮渊泉，立滞叫芳药。 ——孟郊

与子昔睽离，嗟余苦屯剥。直道败邪径，拙谋伤巧诼。 ——韩愈

炎湖度氛氲，热石行荦硞。痟肌夏尤甚，疟渴秋更数。 ——韩愈

君颜不可觌，君手无由搦。今来沐新恩，庶见返鸿朴。 ——韩愈

儒庠恣游息，圣籍饱商榷。危行无低徊，正言免咿喔。 ——韩愈

车马获同驱，酒醪欣共欶.惟忧弃菅蒯，敢望侍帷幄。 ——韩愈

此志且何如，希君为追琢。 ——韩愈
醉墨斋
宇文虚中（宋代）

旋汲清泉起縠纹，定知娄永是前身。个中自可逃真性，不用淋漓污葛巾。
永和放舡二首
杨万里（宋代）

濒江楼阁秪遥看，却恐登临不足观。
已是老来无眼力，更供两岸万峰寒。
虞美人
胡文卿（宋代）

寿香烟篆金炉细。寿酒邀宾至。寿筵两畔列红妆。寿曲仙音一品、舞霓裳。

寿星高挂生祥瑞。寿祝长生意。寿杯满劝庆遐龄。寿比南山松柏、永长春。
遣兴·浮世忙忙蚁
高骈（唐代）

浮世忙忙蚁子群，莫嗔头上雪纷纷。
沈忧万种与千种，行乐十分无一分。
越外险巇防俗事，就中拘检信人文。
醉乡日月终须觅，去作先生号白云。
中秋月
邵雍（宋代）

一年一度中秋夜，十度中秋九度阴。
求满直须当夜半，要明仍候到天心。
无去照处情非浅，不睡观时意更深。
徒爱古人诗句好，何堪千里共如今。
宝庆院
陈舜俞（宋代）

小招提在白云层，古殿深龛锁昼灯。
山北远公曾结社，至今犹有种莲僧。
上平江陈侍郎十绝
张元干（宋代）

了堂先生古遗直，贬剥私史专尊尧。
二蔡怀奸首排击，始终大节不同朝。
偈颂一百三十三首 其九十二
释法薰（宋代）

取不得，舍不得，状不得。西天碧眼胡，尽力道不识。

识不识，临际德山，太平奸贼。
长相思二首 其二
张率（南北朝）

长相思。久别离。所思何在若天垂。郁陶相望不得知。

玉阶月夕映。罗帏风夜吹。长思不能寝。坐望天河移。
舟行青溪道中入歙十二首
方回（元代）

立岸儿童看客过，人烟近处放牛多。
万株漫自栽桑柘，一缕何曾织绮罗。
和赵尚书无辩诗
吴泳（宋代）

夫子动以易，孟轲性其天。
或毁或沮之，於我何加焉。
天地犹有憾，伊人得无言。
笑彼狥人者，区区欲求全。
江上送超宗弟游海门
程嘉燧（明代）

人生良会难再遇，常将骨肉等行路。
昔居山中无世情，汝未胜冠余未娶。
谁知衣食旋相驱，坐令流落那能顾。
频冬岭北厌冰雪，长岁江东足烟雾。
去日艰难真可惜，后来离别知无数。
相逢且暂同遨游，狂波对酒升高楼。
江边女弟留十日，风雨赋诗殊未休。
汝更请为离别吟，试听长歌足哀音，余愁一歌伤汝心。
汝今又向海门去，能识江流深不深。
五日润州
张若需（清代）

第一江流荡画桡，虚传竞渡踏风潮。五丝谁续庚寅命，双桨人过丁卯桥。

令节只今成寂寂，《怀沙》终古恨迢迢。何如满泛菖蒲酒，快对金焦破泬寥。
游城南十六首·遣兴
韩愈（唐代）

断送一生惟有酒，寻思百计不如闲。
莫忧世事兼身事，须著人间比梦间。
代上张丞相生朝四首
张元干（宋代）

上相生坤位，中兴运泰开。
德威加异域，文武属全才。
南极星躔焕，东方骑气来。
下车逢诞日，喜色照樽罍。
三和
刘克庄（宋代）

高虚早被方心误，老退差贤曲学阿。
私谥勿烦礼官议，自诗堪付挽郎歌。
无衾覆首留名远，有锸随身觉事多。
典午诸人空旷达，其如未了死生何。
治平赴肥陵幕侍父兄宿大孤山南今复泊于此
彭汝砺（宋代）

扁舟曾宿此江堧，当日朱颜尚少年。彩笔偶攀天上桂，青衫初少幕中莲。

浮生梦幻今衰矣，薄宦风波尚慎旃。记得父兄游屣处，泪添溪水欲无边。
芗林五十咏 其六 退斋
杨万里（宋代）

争进千岐捷，辞荣一著难。生龟教脱壳，试作个般看。
送珍禅者
释怀深（宋代）

湖边看子上归舟，林底初惊一叶秋。要似羚羊长挂角，莫教猎犬得踪由。
奉酬韦祭酒偶游龙门北溪忽怀骊山别业因以言志…之作
崔日知（唐代）

夙龄秉微尚，中年忽有邻。以兹山水癖，遂得狎通人。

迨我咸京道，闻君别业新。岩前窥石镜，河畔踏芳茵。

既怜伊浦绿，复忆灞池春。连词谢家子，同欢冀野宾。

趣闲鱼共乐，情洽鸟来驯。讵念昔游者，只命独留秦。

萧条颖阳恋，冲漠汉阴真。无由陪胜躅，空此玩书筠。
和杨侍郎初至郴州纪事书情题郡斋八韵
刘禹锡（唐代）

旌节下朝台，分圭从北回。城头鹤立处，驿树凤栖来。

旧路芳尘在，新恩馹骑催。里闾风偃草，鼓舞抃成雷。

吏散山禽啭，庭香夏蕊开。郡斋堪四望，壁记有三台。

人讶征黄晚，文非吊屈哀。一吟梁甫曲，知是卧龙才。
题花光梅十首·悬崖放下
王柏（宋代）

着脚孤高太出奇，冯空斜阳两三枝。
大风动地吹崖裂，正是冰姿蕴藉时。
春日小园即事十首
方回（元代）

莳药移花撰石名，稍加心匠可经营。
天真不假人为力，绿树啼莺一两声。
风筝
孔尚任（清代）

结伴儿童裤褶红，手提线索骂天公。
人人夸你春来早，欠我风筝五丈风。
八声甘州（竹西怀古）
赵希迈（宋代）

寒云飞万里，一番秋、一番搅离怀。向隋堤跃马，前时柳色，今度蒿莱。锦缆残香在否，枉被白鸥猜。千古扬州梦，一觉庭槐。

歌吹竹西难问，拚菊边醉著，吟寄天涯。任红楼踪迹，茅屋染苍苔。几伤心、桥东片月，趁夜潮、浪恨入秦淮。潮回处，引西风恨，又渡江来。
题钱宰吸光亭图
陈傅良（宋代）

栖身云梦八九上，用意风雩五六间。惟有澄波兼皓月，尚怜波月蔽亏山。
西江月 其二
吕本中（宋代）

酒罢悠扬醉兴。茶烹唤起醒魂。却嫌仙剂点甘辛。

冲破龙团气韵。

金鼎清泉乍泻，香沈微惜芳熏。玉人歌断恨轻分。

欢意厌厌未尽。
冬日书怀四首 其二
王炎（宋代）

齑盐虽淡泊，义理极隽永。士唯知此味，未语已相领。

同流有淄渑，何用勤造请。不敢眼青白，口诺心未肯。

平生环堵中，三径自冰冷。
送郑州吴绶通直北归
邹浩（宋代）

霜雪下群木，江山拱高城。旷然爽气中，幅巾日将迎。

精神在文史，朋旧皆公卿。乃于功最时，冰泮人间情。

不待髭发改，乾坤付柴荆。虚□本无系，风御聊尔行。

此邦郁多贤，向来集聪明。德翁可君心，归欤助长生。
论语绝句一百首
张九成（宋代）

要之恐惧常修省，乃是吾心所必然。
君子如云止三畏，又何终日却乾乾。
大风寒微晴
方回（元代）

穷旅宽愁思，严寒作淡晴。
终须开日色，何可欠风声。
地白犹含冻，天青渐放明。
吴门稍和暖，应有故人迎。
题堠山钱氏家山图与子公𡑞赋
谢晋（明代）

闻君家住处，累世堠山边。处士留遗泽，群郎迈等贤。

缉熙兵燹后，歌咏太平前。源废移桃补，篱荒种槿编。

园林应昔日，亭馆继当年。境胜同韦曲，图清似辋川。

红蕉凝宿雨，粉竹弄轻烟。窗白云初起，松寒鹤未还。

碓喧诸涧汇，门静一峰偏。客至因观谱，人来或贷钱。

行高乡里颂，书在子孙传。容我依乔木，烦君置石田。
寄范侍郎
韩维（宋代）

行年八十幸安强，半在空门半醉乡。能保其身归我里，闵劳以事荷吾皇。

题诗远寄幽栖地，开卷犹闻燕寝香。待得公来花未落，出游方驾酒同觞。
连日至瞿唐谒白帝祠登越公三峡堂徘徊览古共成十二绝 其九 东屯
王十朋（宋代）

少陵别业古东屯，一饭遗忠畎亩存。我辈月叨官九斗，须知粒粒是君恩。
颂古四十八首
释慧开（宋代）

不露风骨句，未语先分付。
进步口喃喃，知君大冈措。
稽康柳下锻图
郑元祐（元代）

何所闻而来？不妨柳下锻。何所见而去，魏鼎不复爨。

哀哉志士千古心，有锤弗锻跃冶金。
秋霁
卢祖皋（宋代）

虹雨才收，正抱叶残蝉，渐老云木。银汉飞星，玉壶零露，万里素秋如沐。倚颦抱独。盼娇曾记郎心目。向艳歌偏爱，赋情多处寄衷曲。

凄凉漫有，旧月阑干，夜凉无因，重照颓玉。扇纨收、鸾孤蠹损，一番愁绪黯相触。回首寒云空雁足。露井零乱，已是负了桐阴，可堪轻误，满篱种菊。
湘山寺登函秀亭和屠大巡
黄衷（明代）

鹫岭谁开罨画函，玉虹飞沫落云岩。偶来不是缘僧味，惯听黄鹂弄远杉。
壬午元日试笔有怀十翁楚山先生两章奉寄 其一
萧立之（宋代）

年似渭滨人样子，竹房深夜一灯青。老莱有妇能灯语，元亮无灯亦典刑。

诗到夔州尊绝倡，人瞻鲁殿兀苍冥。写添涧谷成三老，洛下风流可得成。
移居长安门西安福巷
石宝（明代）

谁言广陌好，陋巷亦清幽。夜月春长满，晴云昼不收。

宫中闻报漏，门外度鸣驺。时复乘间兴，凭轩望五楼。
送李校书赴东浙幕府（校书工于翰墨）
刘长卿（唐代）

方从大夫后，南去会稽行。淼淼沧江外，青青春草生。

芸香辞乱事，梅吹听军声。应访王家宅，空怜江水平。
献龙虎山张天师
李翔（唐代）

东汉天师直下孙，久依科戒住玄门。寰中有位逢皆拜，世上无人见不尊。

三洞吏兵潜稽首，六宫魔幻暗销魂。可能授与长生箓，浩劫铭肌敢忘恩。
颂石头和尚草庵歌
释印肃（宋代）

欲识庵中不死人，几回昏暗又天明。
明暗不来渠不动，周天匝地等空平。
切切
韩维（宋代）

我怀切切重切切，今日归当去年月。
香车不复故道来，血泪空沾旧行辙。
严风正射人面过，冻地惟忧马蹄裂。
举头且头愁阴开，悲揽胸肠刻霜雪。
和严恽落花诗
王枢（唐代）

花落花开人世梦，衰荣闲事且持杯。

春风底事轻摇落，何似从来不要开。
同郑禹功登巾子山
曾几（宋代）

天台雁荡天下奇，岂不欲往官缚之。巾山只在郡南郭，曾未著眼真成痴。

今晨排遣簿书了，往赴郑老同幽期。羊肠转尽得兰若，飞鸟不到云雨垂。

青铜镜外翠屏绕，中有万屋鱼鳞差。古来二事不兼得，此地一览俱无遗。

蓬莱方丈果何许，云驾飙驭知为谁。赤城风月幸好戏，驱取鸾凤相追随。
视蕴文
晁说之（宋代）

飘零海角悟平生，岂料王孙肯远行。
迟日待君游化国，凄风要我到愁城。
诗书灰烬宁无梦，翰墨馨香尚有情。
闻道东京已返跸，箕云缑月得秋耕。
冰泮
弘历（清代）

初春时节散晴晖，荡漾新波鸭绿微。乍解流澌漂玉片，且迟蘸影语金衣。

午暄槛外观鱼负，天净湖中有雁飞。拟向名园问风景，耽游还惧此心违。
咏怀五首 其三
马鸣萧（清代）

小卧不成睡，掩关寻旧题。调饥田百亩，扶病药千畦。

虚牖云初住，闲阶鸟乱啼。黄花姿正好，爱客且相携。
登潇湘烟雨楼
易宏（清代）

潇湘合浦在零陵，千里奔流注洞庭。三户人烟迷野黑，九疑山色渡江青。

云行岭上空朝暮，瑟鼓波中自窅冥。故国愁心遥有寄，好随明月照柴扃。
哀苏明允
郑獬（宋代）

丰城宝剑忽飞去，玉匣灵踪自此无。
天外已空丹凤穴，世间还此二龙驹。
百年飘忽古无奈，万事凋零今已殊。
惆怅西州文学老，一丘空掩蜀山隅。
和石昌言学士官舍十题·石榴花
梅尧臣（宋代）

春花开尽见深红，夏叶始繁明浅绿。
只知结子熟秋霖，不识来时有筇竹。
蝶恋花·见说随帆瞻九面
王夫之（明代）

见说随帆瞻九面。碧藕花开，朵朵波心现。晓日渐飞金碧颤。晶光返射湘江练。
谁遣迷云生绝巘。苍水仙踪，雾锁灵文篆。帝女修眉愁不展。深深未许人间见。
咏史
陈普（宋代）

不缘廊庙尽谈空，安得狐狸啸晋宫。王氏可人惟逸少，更容谢万作三公。
吴中亲旧远寄新酒（二首）
高启（明代）

为念春来客思悲，欲教一醉对花枝。
那知饮量新来减，不似江亭看妓时。
秋怀三十六首
邵雍（宋代）

稻稌天所生，{左麦右匊}蘖人所制。
釀之命为酒，饮之可成醉。
刚者使之柔，懦者使之毅。
善移造物权，其功亦不细。
重题黄鹤楼
柴望（宋代）

自从崔颢题诗后，更有何人吊祢衡。
芳草不知鹦鹉恨，晴天惟见汉阳城。
楼头月落酒方醒，岸口风高雁正鸣。
五百年前黄鹤去，閒寻鸥鹭订诗盟。
箕山操
曹勋（宋代）

草可以为衣兮，木可以为庐。
水清石白兮，渴饮有时而饥食有余。
止不知其吾之有影兮，而行不知其吾之有躯。
彼日月之自明兮，吾又安知其所如。
放生池产双莲
陈宓（宋代）

年来仙实两呈祥，衮衮公侯讵可量。
劳力更宜勤积善，天公元自爱词章。
杂兴
陆游（宋代）

家世本臞儒，自奉至俭薄。
肉食固难期，间亦阙盐酪。
宾朋饭芋豆，时节羹藜藿。
偶然设鸡豚，变色相与作。
家居常守此，自计岂不乐。
蔬园畏蹴蹋，切勿思大嚼。
赋得看剑引杯长
徐渭（明代）

高会莫匆匆，鱼肠把似公。睥睨寸心在，慷慨百壶空。

客散平原夜，波寒易水风。秦雠不能报，泪落酒杯红。
大观祀社稷九首
佚名（隋代）

[黄钟二奏]惟土之尊，民食资焉。
险祀昭格，牲牢腥翔。
有功于民，告其吉蠲。
神之来享，云车翩翩。
【中吕】满庭芳　相思
丘士元（元代）

冷山闷海，沉吟暗想，积渐难睚。冷清清无语人何在？瘦损形骸。冷怕到黄
昏在侧，最苦是兜上心来。咱无奈，相思痛哉！独自静书斋。
减字木兰花·无穷白水
向子諲（宋代）

无穷白水。无限芰荷红翠里。几点青山。半在云烟暗霭间。
移舟横截。卧看碧天流素月。此意虚徐。好把芗林入画图。
送坚知库
释坚璧（宋代）

埽尽法中闰，生憎佛是尘。
堂堂一坚密，春至百花新。
寄潘德久
许及之（宋代）

新雨不可待，故人犹作疏。有方能煮字，无策与脂车。

洒地亲霜簟，敲冰想玉壶。端能乘月过，重赋碧芙蕖。
转轮八花诗 其六
项安世（宋代）

槁枯滋泽，偃屈抽芒。稻畦远翠，蕙径幽香。皂舆喜洽，风流激扬。
满庭芳（酬赵泉）
洪适（宋代）

春入花畦，雪迷筠坞，柳梢未肯低眉。泥深路滑，车马往来稀。平地琼琚盈尺，冰冻解、檐水如池。皇华喜，增添泉货，不铸尚方彝。

光阴，驹过隙，髭髯如戟，容易成丝。把诗盟长讲，酒病休治。两两垂螺舞彻，藏羌管、人已潜郑攥钱流地上，褒诏便刊碑。
和徐都曹出新亭渚诗
谢朓（南北朝）

宛洛佳遨游，春色满皇州。
结轸青郊路，迥瞰苍江流。
日华川上动，风光草际浮。
桃李成蹊径，桑榆荫道周。
东都已俶载，言归望绿畴。
再至京口有怀金焦旧游
康从理（明代）

层城舒远目，迢递送归鸿。
岁月更新历，江山忆旧踪。
钟声春浪静，灯影暮流空。
愧有东林约，无因问远公。
狱中附家二首
赵良坦（宋代）

不才离别己多时，脉脉关河入梦思。
万种閒情诗易遣，一腔愁绪酒难移。
风迥过雁乡书断，月满圜扉夜漏迟。
臣之立身忠与孝，此心期不愧丹墀。
催老融墨戏
楼钥（宋代）

古人惜墨如惜金，老融惜墨如惜命。
濡毫洗尽始轻拂，意匠经营极深夐。
人非求似韵自足，物已忘形影犹映。
地蒸宿雾日未高，雨带寒烟山欲暝。
中含太古不尽意，笔墨超然绝畦迳。
画家安得论三尺，身世生缘俱堕甑。
人言可望不可亲，夜半叩门宁复听。
三生宿契谁得知，一见未言心已应。
岩倾千丈雪散空，上有清池开锦镜。
意行忽发虎溪笑，许作新图写幽胜。
归寻一纸五十尺，传以礬胶如练净。
自知能事难促迫，捲送松窗待清兴。
笔端肤雨今何如，西抹东涂应略定。
何当一日快先覩，洗我昏眸十年病。
彭城公薨后赠杜二十七胜李十七潘二君…安平公门下
李商隐（唐代）

梁山兖水约从公，两地参差一旦空。

谢墅庾村相吊后，自今岐路各西东。
五子诗 其二 李郎中攀龙
宗臣（明代）

大雅久寂寥，作者徒纵横。之子起海岳，吾道维其盟。

中心寡所谐，长揖谢群英。眷言二三子，斗酒欢相迎。

冥意何可测，奇语频自惊。仰并云霞翔，俯与江河倾。

高明坠白日，非君谁与擎。瑶篇一以出，纷纷出时名。

譬彼韶濩奏，缶音空尔鸣。功名亦垂世，无乃非其情。
黄树斋侍御招同人宴集陶然亭时余将有玉田之行作此志别
陈偕灿（清代）

各有千秋想，输君早致身。神龙方作雨，病鹤尚依人。

去住情无奈，悲歌意更真。明昕望南浦，行矣孔璋贫。
六弟有美才恐其荒于嬉也漫赋相勖
毕自严（明代）

彦士吾宗少，才名逊尔先。胜情酣一石，雄藻洒千篇。

幽谷须腾翼，青云蚤著鞭。无为抱楚璞，沦落怨流年。
将至秦州避乱次陈子言留别兰州诸友韵
俞明震（清代）

国身通本春秋旨，海内从教索解人。绝塞散存专制体，一廛今作幸生民。

少年慷慨犹摩剑，乱后光阴看转轮。梦醒莫愁身世改，雪中一鸟已鸣春。
新节
司空图（唐代）

转悲新岁重于山，不似轻鸥肯复还。

朱绂纵教金印换，青云未胜白头闲。
赠赵成父
韩淲（宋代）

教得儿登第，儒科一素风。故家欣未艾，吾党不应穷。

拭目行都里，兴怀寓里中。如君老兄弟，好去一尊同。
哭康守赵师旦
赵抃（宋代）

五月炎方祲气浮，贼锋残忍入康州。肯抛孤垒偷生去，誓禦群蛮竟死休。

没世不名贤者耻，长年为辱古人羞。嗟嗟潜叔今何恨，愤血忠魂劲草秋。
拟古五首
方回（元代）

高台垂钓竿，不过一渔翁。
三径连东篱，略与寒士同。
何独严与陶，百代流清风。
文叔本侥幸，寄奴非英雄。
我评夷与齐，大胜营丘公。
北园初夏
贺铸（宋代）

天气清和树荫浓，冥蒙薄雨湿帘栊。
蔫红半落生香在，向晚玫瑰架上风。
布作高阳台众乐园成被命与金陵易地兄弟待罪侍从对更方面实为私门之庆走笔记子开弟
曾布（宋代）

楼台丹碧照天涯，塞北江南未足誇。十里烟波新种柳，万株桃足未开花。

一麾同下西清路，两镇高迎上将牙。回首林塘莫留恋，风光还属阿连家。
读史（三首）
莫璠（明代）

捐生固不易，处死犹为难。
孰知龚胜后，乃有谢叠山。
江东一溃散，跋涉何间关。
瓯闵苦物色，国破家亦残。
彼哉烈丈夫，矢死无生还。
忠孝亦何物，古今称大闲。
耿耿浩然气，上摩霄汉间。
谁谓首阳高，有志能跻攀。
至今百世下，清风激懦顽。
我读三上书，凛然毛骨寒。
当时祼将士，胡能不厚颜。
天申节锡宴当筵致语口号 其二
史浩（宋代）

邑近蓬莱萃刘真，晓看簪履望尧云。三呼请祝圣人寿，亿载长为天下君。

荷柄飞香浮碧斝，榴花照座舞红裙。更听既醉升平雅，始信宸恩浃海垠。
赋得松湍流韵
弘历（清代）

泉荫松为盖，松垂泉作绅。閒中问与荅，世外主和宾。

机静盈乎问，俗蠲会以神。落空惟有籁，接上总无尘。

不是宫商调，宁烦夔旷伦。如因在治忽，吾亦企还淳。
次韵和台源诸篇九首之南屏山
黄庭坚（宋代）

襞积蓝光刻削成，主人题作正南屏。
身更万事已头白，相对百年终眼青。
烟雨数峰当隐几，林塘一带是中庭。
红尘车马无因到，石壁松门本不扃。
七鲲身
黄赞钧（清代）

照海渔灯闪闪明，七鲲宵静月痕清。浪花飞雪鱼龙戏，触网惊传入巨鲸。
仲冬二日还自谷川道中两绝
洪咨夔（宋代）

满天返照醉红殷，未到生明月已弯。
好是蛾眉无点恨，盈盈淡扫有无间。
墨梅
宋无（元代）

生意玄烟里，春工毛颖中。枝头两三蕊，开不假东风。

似到孤山下，斜枝入眼中。分明几点雪，欲折又成空。
喜雨
陆游（宋代）

楚巫奔走畏天悭，变化宁知转盼间？初夜电光摇北斗，平明云气冒南山。
坐令沃野新秧遍，已觉丰年旧观还。
白首老农愁破处，梦回高枕听潺潺。
咏梅五十首呈史尚书
释绍嵩（宋代）

即看青女夜飞霜，借与南枝作淡妆。
露重冰清风日暖，人间一味有真香。
仲春郊外
王勃（唐代）

东园垂柳径，西堰落花津。
物色连三月，风光绝四邻。
鸟飞村觉曙，鱼戏水知春。
初晴山院里，何处染嚣尘。
题顾周道画濯足图
潘纯（唐代）

脱屦白石上，濯足清泉中。悠然天际想，木末生微风。
感皇恩·浓露堪秋容
元好问（金朝）

浓露堪秋容，凉生□晓。斗帐葱葱瑞烟袅。佩霞符梦，初诞灵妃娟妙。冰姿和玉骨、天然好。菊韵莲敷，翠眉年少。消得相如共偕老。深斟寿酒，惟愿早对新号。更朝先插上、宜男草。
和喻叔奇集兰亭序语四绝 其三
王十朋（宋代）

晤言一室许谁亲，相过无非我辈人。放浪形骸嗟老矣，仰观宇宙尚艰辛。
尚书命题瓦砚
徐夤（唐代）

远向端溪得，皆因郢匠成。凿山青霭断，琢石紫花轻。

散墨松香起，濡毫藻句清。入台知价重，著匣恐尘生。

守黑还全器，临池早著名。春闱携就处，军幕载将行。

不独雄文阵，兼能助笔耕。莫嫌涓滴润，深染古今情。

洗处无瑕玷，添时识满盈。兰亭如见用，敲戛有金声。
欧阳文忠公夫人挽词二首 其二
苏辙（宋代）

好礼忘耆老，持家历盛衰。谨严终致一，贫富各从宜。

晚岁仍闻道，临终竟不疑。外人传一二，犹得载铭诗。
嘉禾百咏·景德禅院
张尧同（宋代）

白毫光未灭，胜事百年中。
好是传灯地，林泉有古风。
句
苏寿（宋代）

戴笠披蓑军十万，饥嗔饱喜客三千。
叠後
晁说之（宋代）

病眼终朝更懒开，难输心曲语悠哉。
从教苔径无人到，日日潮声自上来。
廛居一首
苏籀（宋代）

广轮函丈中唐甓，安得青松柏筱柟。
兰菊葵荷聊代匮，鸟乌鹅筱粗相谙。
中田他日规蜗舍，诸巘白云萦翠岚。
耕殖自营天韶佚，世芬妨道岂宜躭。
吊土木
杨巍（明代）

边马南侵日，銮舆北狩辰。当年谁护跸，万乘独蒙尘。

社稷忧危极，乾坤战斗频。运衰凭贵倖，事往忆忠臣。

故垒青山绕，平芜白骨新。天阴啼鬼处，犹自感行人。
颂古十首 其四
释师体（宋代）

越鸟巢南枝，胡马嘶北风。狸奴并白牯，寸步不曾通。

千山都坐断，万派尽朝东。天王才合掌，那吒扑帝钟。
海月谣
贺铸（宋代）

楼平叠巘。瞰瀛海、波三面。碧云扫尽，桂轮滉玉，鲸波张练。化出无边宝界，是名壮观。

追游汗漫，顾少借，长风便。麻姑相顾，□然笑指，寒潮清浅。顿觉蓬莱方丈，去人不远。
采桑子
张炎（宋代）

西园冷罥秋千索，雨透花颦。雨过花皴。近觉江南无好春。

杜郎不恨寻芳晚，梦里行云。陌上行尘。最是多愁老得人。
题李都阃琢玉轩诗卷
张诩（明代）

潇洒幽轩名琢玉，淋漓醉墨欲生波。一枝玉树人堪比，满卷阳春调可歌。

克己功夫同卫武，连城声价重廉颇。恩承霄汉金茎露，馀屑将来一处和。
閒居遣怀
俞德邻（宋代）

密树幽花似远村，循除流水自浑浑。无僧肯送卢仝米，有客时过陆抗门。

月晕河天鱼散子，泥融雨径竹生孙。十年四海干戈满，似此遗民几户存。
题陈待徵山水障
王弼（明代）

陈君作画时，墨落如洒水。笔端元气忽淋漓，白者萦回青者峙。

元虹饮涧瀑下走，老虺挂枝藤半死。突然盘据十亩馀，片石之大有如此。

戴笠而杖西者谁，前疲欲僵后复起。褐不掩胫屦无底，入山不深犹不止。

我欲登此石，招手从二士。山中有谷谷有芝，不用官仓五升米。
寄严文炳
陈造（宋代）

严子从我时，修竦峙双鹄。
章绶裹瘦躯，此相胡宜肉。
当嗣溧阳尉，苦语叩哀玉。
宁当苏门翁，清啸答幽谷。
离亭宴（忆吴兴寄金陵怀古声中）
晁补之（宋代）

忆向吴兴假守。双溪四垂高柳，仪凤桥边兰舟过，映水雕甍华仪。烛下小红妆，争看史君归后。

携手松亭难又。题诗水轩依旧。多少绿荷相倚恨，背立西风回首。怅望采莲人，烟波万重吴岫。
题美人
边贡（明代）

月宫秋冷桂团团，岁岁花开只自攀。
共在人间说天上，不知天上忆人间。
湖滨作
顾璘（明代）

雾渚烟汀散客愁，江南佳丽梦中游。群飞白鹭浑翻雪，翠滴垂中不受秋。

凶岁萧条伤稼穑，野情摇曳傍渔舟。年年负却莼鲈约，岂为人间斗米谋。
康山人以新刻锦囊寄示兼有诗劝驾赋此答之
卢龙云（明代）

自得幽居趣，无心复汉关。林泉偏浪迹，猿鹤与同閒。

世态风尘外，知交梦寐间。著书诚羡汝，堪为副名山。
香炉峰
黄庭坚（宋代）

香炉不铸石陶甄，鼻不闻香眼见烟。
上有文殊师利塔，好将一瓣此中燃。
五盖山砚石歌赠曾石友
郑珍（清代）

斧柯腹烂老龙死，碧瞳破地走龙子。神渊自楗北壁钥，壄石踊胜压珠市。

暗潮濥濥踰岭南，毕弗凸透五盖山。雷磞电磹蓄蟾鹆，白虎固抱黄睛耽。

呜𠛎咽剪堕臧谷，夜半无人玉灵哭。冤精耿耿射城谯，摘岩冠拜郴州牧。

老夔昼鼾不及闻，尅遣持节即墨军。温肌腻乳晕光泽，狻猊胄软搀香云。

黯澹滩头凤皇鷇，是君席间同乡友。忍使怨觖作附庸，石即能言杜其口。

绿珠端捧当帘钩，红蕉气韵纤笋修。小湘山鬼碎黄褐，偷觑欲攫投大幽。

琦瑰乃挺荒遐地，壮夫空识数丁字。斩膘剥络始见材，瀵底深囚岂天意。

异时请看岩户集，郴人笑歌端人泣。不见宏农陶家儿，至今配食陈公密。
红馀
李端临（清代）

红馀仍握管，日影上帘钩。宿雾随风散，春冰逐水流。

轨涂半庐墓，柔舻满沧洲。此处人家少，溪边一钓舟。
三眠柳
谢子才（宋代）

万丝缫绿费春工，斜倚阑干枕晓风。
两被流莺惊梦觉，依前睡晓海棠红。
嫩叶吹风不自持，浅黄微绿映清池。
玉人未识分离恨，折向堂前学画眉。
金陵咏怀古迹四首 劳劳亭
费元禄（明代）

八月金陵天气凉，劳劳亭畔雨花香。
谁家别泪沾红粉，几处秋风起白杨。
沽酒城边频系马，闻歌道上总思乡。
古今无恙东流水，多少行人为断肠。
上巳晚泊龟山作
贺铸（宋代）

薄暮东风不满帆，迟迟未忍去淮南。
故园犹在北山北，佳节可怜三月三。
兰叶自供游女佩，芸编聊对故人谈。
洛桥车骑相望客，曾为吴儿几许慙。
愁春未醒 题 “美人枕书图”
叶绍本（清代）

绿窗昼永，谁把睡情勾引。算只有、香芸几帙，合伴春魂。

短梦迷离，金炉初烬篆烟昏。华胥到否，嫏嬛万卷，即是灵根。

琼岛游仙，上元细字，认取分明。正是东风絮影，残醉瞢腾。

彩笔刚传，啼莺忽唤晓云醒。绣檀休倚，牙签斜界，挂住钗痕。
十可行十颂
释清远（宋代）

夜静更深自诵经，意中无恼睡魔惺。虽然暗室无人见，自有龙天侧耳听。
洮州四时词 其三
喻光容（清代）

秋气清浮万峰绿，立履车驴炉索促。原上黄云绕味飞，隙虫牛铎音相续。

轧轧硙声城鼓嘈，清绝鹤唳霜天遥。辛苦渐休官税毕，馀嬴有贷制新袍。
登三汊河口浮图
野蚕（清代）

千寻如涌出烟汀，绝顶奇搜入杳冥。天到润州连海白，山从建业过江青。

层层梯折疑穿洞，面面门开好摘星。欲与老僧论下界，六朝宫阙一浮萍。
蝶恋花·秋闺
宋徵舆（清代）

宝枕轻风秋梦薄。红敛双蛾，颠倒垂金雀。新样罗衣浑弃却，犹寻旧日春衫着。
偏是断肠花不落。人苦伤心，镜里颜非昨。曾误当初青女约，只今霜夜思量着。
南明山宝相寺十五题 其九 齐相井
释显忠（宋代）

南明山足势欲尽，正是新崖东胁隈。不知泉自那峰出，皆谓井因齐相开。

甘滑堪预郦经载，渊渟疑俟桑苧来。神蛟往往此潜蛰，旱岁莫测生风雷。
烟水阁
王润生（清代）

水田护绿闼排青，花石池台结构灵。春燕来巢频易主，山茶一树亦飘零。
次临封八景韵 其三 景星夜月
蒙曾暄（明代）

卓锡何年驻景星，月华高向此中明。天香映处祇林白，玉露飘时贝叶清。

草台荒台光惨澹，云间紫极耀升平。悬知胜概当年事，剩得馀辉满锦城。
落花
胡仲弓（宋代）

红紫秾时雨未晴，每将春事叹浮生。谁怜绣地愁如织，我欲笺天诉不平。

半点苍苔犹有迹，一分流水去无情。东君更作风光主，蝶粉蜂黄莫浪争。
和张寺丞功父八绝句
杨万里（宋代）

约斋太瘦古僊真，寄我诗篇字字新。
受业陈三能几日，无端参换謪仙人。
崇让宅东亭醉后沔然有作
李商隐（唐代）

曲岸风雷罢，东亭霁日凉。新秋仍酒困，幽兴暂江乡。

摇落真何仍，交亲或未忘。一帆彭蠡月，数雁塞门霜。

俗态虽多累，仙标发近狂。声名佳句在，身世玉琴张。

万古山空碧，无人鬓免黄。骅骝忧老大，鶗鴂妒芬芳。

密竹沈虚籁，孤莲泊晚香。如何此幽胜，淹卧剧清漳。
句
罗大全（宋代）

愿挽玻瓈江，霈作东州雨。
示德逢
王安石（宋代）

先生贫敝古人风，沔想柴桑在眼中。
怜愍鸡豚非孟子，勤劳禾黍信周公。
深藏组丽三千牍，静占宽闲五百弓。
处世但令心自可，相知何藉一刘龚。
丑奴儿（大石梅花）
周邦彦（宋代）

肌肤绰约真仙子，来伴冰霜。洗尽铅黄。素面初无一点妆。

寻花尽用持银烛，暗里闻香。零落池塘。分付余妍与寿阳。
茅林八景 其一 太山拥翠
庄昶（明代）

云水阁云峰，斜通幽鸟径。巨石莫相寻，茏葱看隐映。
桂隐纪咏四十八首 其十二 传经轩
张镃（宋代）

香炷对清晨，微言得问津。所师非传癖，手泽仰如新。
送实上人还东林时余亦买舟东下四首 其一
释德洪（宋代）

世事但堪眼见，此生何殊梦游。未倩青山掩骨，且牵黄衲蒙头。
春日杂兴十五首 其十二
华镇（宋代）

江梅灿瑶琨，绪风未成和。红药簇云锦，韶光已蹉跎。

腊寒苦难任，秋阳暴如何。宁知桃李树，乘春蔚婆娑。

二月艳阳天，两京佳丽多。五陵浮瑞气，三州翻绿波。

宫槐出华阙，御柳夹银河。玄鸟杂飞舞，黄鹂竞鸣歌。

芳蹊展平练，繁艳簇香罗。浥露笑金谷，迎风媚铜驼。

落英纵纷纷，珍实已峨峨。莫讶潘河阳，盈城意靡他。
送沈教谕之山西考试
谢一夔（明代）

英声美誉重儒林，校艺西游惬众心。碧树清风行处息，红亭绿酒别时斟。

登山凿石方逢玉，入水披沙始见金。过眼无迷日五色，京华洗耳听佳音。
予谢客至新矶馆亲友虽不至间有遗问者予复拿舟往莲塘山庄数日甚惬幽意 其三
饶与龄（明代）

莲塘之宫半亩宽，灵台静定自身安。观书燃烛鸡传唱，拥被酣眠日上竿。

客座楸枰时对奕，仙家炉鼎学烧丹。松菊三径栖迟处，不愧当年具四难。
因话天台胜异仍送罗道士
方干（唐代）

积翠千层一径开，遥盘山腹到琼台。
藕花飘落前岩去，桂子流从别洞来。
石上丛林碍星斗，窗边瀑布走风雷。
纵云孤鹤无留滞，定恐烟萝不放回。
解舟棠阴砦
杨万里（宋代）

湖尽有残渺，情知无慱澜。
纵眺犹杳空，至竟济者安。
回思遇险时，分晷过亦难。
亦岂有奇画，死生听之天。
安知天矜否，此外无控搏。
一风动旬月，三日忽自阑。
未涉浪自怖，既涉焉用驩。
畏涂已数践，老命偶再全。
还家切勿诉，空遗儿女潸。
亦勿诉同列，同列已预言。
讥王黼
宣和民谣（宋代）

三百贯，且通判；
五百索，直秘阁。
春日奉答关尚士见怀之作
岑徵（明代）

南村谁与赏奇文，月旦评中接令闻。越陌枉存怜索处，折麻持令慰离群。

妙龄鬼语推长吉，垂老玄言谢子云。唯有郊居人未识，定携新赋一寻君。
梦侍经筵写怀
林俊（明代）

老爱云庄毕素缘，觉来天上梦常悬。垂衣圣主颜如舜，应箓山人骨巳仙。

日绕法筵宫扇引，风回辇路御垆烟。梦随赐食文华后，细检周书无逸篇。
厓门二十首 其十二
郭棐（明代）

寂寞寒江急暝流，金陵王气黯然收。

行人莫问当年事，仙鹤空成万古愁。芝盖不来云杳杳，寒鸦飞尽水悠悠。

湖山靡靡今犹在，故垒萧萧芦荻秋。
九日区启图黎不回见过因忆去年九日亦同兹会时启图遗落将为归计席间同赋
李孙宸（明代）

相逢不道是他乡，尚忆登高去岁觞。风物隔年如过眼，天涯今日又重阳。

尊醪满泛吴江雪，篱菊纷披上苑霜。行路风尘君自见，肯因摇落客心忙。
映碧园产并头莲三十首 其十五 十四盐
孙传庭（明代）

俱饶清远致，相并不相嫌。目岂学鱼比，翼非效鸟鹣。

总缘头角异，奚但色香兼。若作芙蓉锷，应劳紫气占。
和君时语农者 其一
彭汝砺（宋代）

儿女莫啼翁莫愁，十分栽插十分收。酒篘白蚁须盈面，花插黄金听满头。
句
关盼盼（唐代）

儿童不识冲天物，漫把青泥污雪毫。（《临殁口吟》）
拟玉台体七首其六落日窗中坐
梅尧臣（宋代）

含情独不语，落日窗中时。
妾意与君意，相思只自知。
临江仙（怀归）
洪皓（宋代）

冷落天涯今一纪，谁怜万里无家。三闾憔悴赋怀沙。思亲增怅家，吊影觉欹斜。

兀坐书堂真可怪，销忧殢酒难赊。因人成事耻矜夸。何时还使节，踏雪看梅花。
面香阁
戴逸卿（宋代）

邑事日填委，汩汩劳其生。
揽衣登兹楼，便觉神思清。
茂林郁松佳，好山列檐楹。
景物自潇洒，有酒谁共倾。
故园隔苍岭，行当脱尘缨。
津沽杂感 其一
郑孝胥（清代）

小窗风竹乱斜阳，门掩盆花脉脉香。一种悽迷浑似醉，不许添酒入愁肠。
忆秦娥·伤离别
何梦桂（宋代）

伤离别。江南雁断音书绝。音书绝。两行珠泪，寸肠千结。
伤心长记中秋节。今年还似前年月。前年月。那知今夜，月圆人缺。
四月三日初到临海县 其二
李枝青（清代）

前瞰灵江后枕屏，章安锁钥控东溟。楼台晴压蛮烟湿，城郭朝浮海气腥。

潮上鱼虾罗市白，雨余笋蕨出林青。比邻吾土同风物，莫把华胥梦便醒。
晚行田间书事三首
赵蕃（宋代）

郎罢肩犂稚子前，牛和熟路不须牵。
归来饭倒羹初糁，洗脚还将草履穿。
夏景 既雨晴亦佳
刘辰翁（宋代）

既雨失阴霾，天怜万灶蛙。是虽犹暑润，亦自觉晴佳。

早见瓢翻海，今无漏透阶。但能开晚景，粗足慰人怀。

山翠光浮玉，涂泥软衬鞋。一帘花露影，醉眼为渠揩。
十月
陆游（宋代）

塞向倾书槴，开炉积豆萁。
林居得温暖，天遣养衰迟。
瓮盎藏蔬後，鉏耰下麦时。
农家冬最乐，我老颇能知。
南坡口号十八首
郑清之（宋代）

旧日都城饫子鱼，一鳞今不到茅庐。
果然额上通三印，尽去侯门代鲤书。
离鄞至菁江东望
王安石（宋代）

村落萧条夜气生，侧身东望一伤情。
丹楼碧阁无处所，只有溪山相照明。
偈二十二首 其十六
释子淳（宋代）

七佛前前旷路赊，碧琉璃界锁蟾华。披衣出户更犹永，撒手还家日未斜。
奉和翰林诸公贺阁长李公领银台之什
杨亿（宋代）

西汉公车主上章，官曹秘邃接明光。
天书时草凤皇诏，边奏亲开赤白囊。
咫尺青规频借筯，离披金蕊阻飞觞。
瀛洲仙侣相期处，铜马门中白玉堂。
晨日湖{左氵右父}至青日有数老父携筐筥拜道
岳珂（宋代）

路傍迎拜正纷纷，尚忆锄山话事因。
老去可怜心尚在，姓稀犹是耳曾闻。
驿追少日传行客，犬吠多年绝过军。
惭愧一钱无以称，殷勤寄语若耶云。
和王子安至日三首
陈师道（宋代）

近节翻多事，为家不亦难。
老成须药力，愁绝向谁宽。
冻雨能妨梦，朝霜故作寒。
衰颜心自了，不待镜中看。
灯市
曹邍（宋代）

春满天街夜色酣，绮罗香结雾漫漫。
试灯帘幕深藏暖，扫雪楼台浅带寒。
宝骑骄嘶金騕褭，翠翘醉倚玉阑干。
江云忽断笙歌散，几点妆梅落舞鸾。
谒大慈恩寺
李治（唐代）

日宫开万仞，月殿耸千寻。花盖飞团影，幡虹曳曲阴。

绮霞遥笼帐，丛珠细网林。寥廓烟云表，超然物外心。
吴孟文以古蜡笺画梅因赋
凌云翰（元代）

旧笺新墨未曾乾，如倚黄昏月下阑。不是一枝斜更好，令人误作蜡花看。
瑞香花
释德洪（宋代）

灵根闻是花中瑞，可怜亦肯乘春开。色深卷肉浅巴锦，香浓入骨生秦梅。

也知秀丽不群品，最宜阴洁幽庭栽。落英红叶不忍扫，从教狼藉蒙苍苔。
天台邵明府履病况遗牡丹各赋一绝
林表民（宋代）

人间兴废手搏沙，乔木犹存少故家。
不见石边题甲乙，空科姓氏落名化。
县斋东堂盆荷著花楼恪斋约客赏之时葛秋岩作
董嗣杲（宋代）

帘底陪清傍两年，愁城築得许能坚。
诗章罢咏犹评画，管乐沈声却得蝉。
花县无心听夜漏，英溪有日罢归船。
敲窗更苦西风急，又揽閒情伴葛仙。
访简上人退居不遇
周密（宋代）

一庵秋影外，水竹自逶迤。爱静多辞客，因禅忽悟诗。

藓香侵坐具，花净入军持。杖锡何方去，云边有鹤知。
拟十索曲 其二
多隆阿（清代）

花开小院香，花落儿童扫。伤春春不知，蜂蝶同懊恼。

何物许忘忧，从郎索萱草。
题翠樾亭
宋祁（宋代）

茂树交轩地不尘，江光野气望中新。
客来鱼鸟皆知乐，梦罢池塘并得春。
烟竹有痕时拂户，风花无意自飘人。
当年幕客今追恨，不共山公岸醉巾。
赠湖州康半刺 其四
沈守正（明代）

口碑无日可销沉，岘首山高霅水深。笑杀襄阳邹从事，秪将姓字寄登临。
秋暑喜雨
黄裳（宋代）

不害为霖未可收，烦襟相惮暑相投。水帘槛外霏霏昼，银汉云中点点秋。

别馆休论攲客枕，钓潭尤忆看渔舟。催成天色纯如璧，白酒黄花欲上楼。
念奴娇·一番春事
刘仙伦（宋代）

一番春事，到芗林、更两日重三节。百品名花饶笑处，喜遇诞弥佳月。巢叶灵龟，舞琴野鹤，总是千年物。来为公寿，纶巾长映华发。

平生圣处工夫，道□深味，胸次真冰雪。高蹈丘园还谢了，枚叟蒲轮朝谒。时上篮舆，相随孙子，庆满床簪笏。南丰道价，敬持一瓣香爇。
牡丹
宋咸（宋代）

何须群玉南头见，都似沉香北畔移。
护地实栏方自整，寻春珠畔有谁知，
莺迷旧树栖犹晚，人乐新英赏未迟。
悼亡女二首 其一
沈蓉芬（清代）

折钗曾记断肠时，花谢香消意转痴。精卫未忘填海恨，女娲空繫补天思。

言从永别难为述，病到求生更不支。从此绿窗书帖冷，频年悔教苦吟诗。
天河
玉（清代）

谁向青天建禹功，一河高凿势沈雄。两崖星似人竞渡，万里光如练扫空。

静对霜庭思汗漫，偶逢月夜影朦胧。灵槎何日重相访，独指仙源一放篷。
拟县补以虫鸣秋诗
朱熹（宋代）

天籁谁为主，乘时各自鸣。如分百虫响，来助九秋清。

未歇吟风调，先催泣露声。乾坤辟氛气，草木敛华英。

易断愁人梦，难安懒妇惊。唯应广成子，万感不关情。
种竹
汪时中（元代）

结庐幽谷中，老树高连云。青山固佳客，不可无此君。

移植当前固，气槩终出群。胡床坐月夕，世事从紏纷。

凤鸟日将至，起舞歌重轮。天风万里来，夜半箫韶鸣。
次韵韩毅伯志别
王炎（宋代）

江头三老风樯急，诗叟欲行还却立。
刚肠不解儿女悲，肯为别离襟袖湿。
翰墨场中空白眉，牙游不遂休奔驰。
平生讷室有秘诀，持以赠君君可归。
静而无哗气方定，清而寡欲心自正。
耳根毁誉等风波，眼界枯荣俱泡影。
得此还家虽退藏，被褐怀玉中含光。
踏破青鞋行万里，猛省昨非今近是。
但看污渎有灵龟，莫道蹄涔无尺鲤。
送人之荆门
周弼（宋代）

昔年此路达王畿，荒烧畲烟事已非。
山向崤函空北望，水随江已自东归。
凄凉坂路征车远，寂寞邮亭候火稀。
遥想思乡怨岐路，杜鹃花发鹧鸪飞。
次韵雍节夫留别
李若水（宋代）

东风政摇荡，百鸟争春鸣。
长亭杨柳弱，广陌芳草平。
游子动行杨，辛勤奔皇京。
利名悲末路，合散笑浮生。
望望陟前陂，陨涕空含情。
勉哉振长策，扶摇云翼轻。
出游
皎然（唐代）

少时不见山，便觉无奇趣。
狂发从乱歌，情来任闲步。
此心谁共证，笑看风吹树。
励学
胡宏（宋代）

人心易汩没，岂徒出徒入。
无方□点检，一点或□懈。
□□□□□，彼此成亡羊。
所以古哲人，警惕恒自将。
动若集于木，息如系苞桑。
此机日就熟，庶足升主堂。
譬如匣中镜，拂磨吐新光。
一尘不使留，光辉日煌煌。
凡我读书人，斯言佩毋忘。
寄题赵仁父两山堂
徐侨（宋代）

两山对立著君三，山意无穷勿浪参。静底规摹随处有，忙时事浪个中涵。

移文肯为轻离北，采菊何尝索见南。会取孔门仁者意，等闲风月不虚谈。
宋宣献公夫人毕氏哀词二首
蔡襄（宋代）

国赋虽千乘，身期未百年。
箴图遗旧机。箫吹向新阡。
行哭追前日，超生定几天。
寂寥原上树，薄晚起寒烟。
次范益谦迁居九江经过上饶见赠韵
曾几（宋代）

君为九江行，意有风雨快。
维舟玉溪畔，未割故人爱。
停杯一问我，请以所闻对。
九江万事好，赏咏看前辈。
岩岩匡俗庐，顶踵极高大。
其中藏曲折，愿铁遗琐碎。
烟波湓浦游，风月庾楼会。
以兹供笔砚，安得有芜累。
矧君著幽禅，直欲入三昧。
饱参山南北，毋问人显晦。
归来亦何云，圣处果何在。
要知方策间，即有文字外。
我今如是说，初不堕荒怪。
屋漏实临之，斯言尚无愧。
三月晦日送致仁南归
王韦（明代）

今日城南路，杨花已不飞。
梦随家共远，春与客同归。
酒气薰杯浅，棋声隔院微。
韶华如别意，犹自恋余晖。
西山杂咏 其一
王隼（清代）

孤云如美人，窈窕远山角。残月出其中，镜影渐如削。

弹琴娱清夜，寒光不可掠。露华湿横塘，芙蓉何姌袅。

忆君南浦时，翠带纷若若。佩我同心环，绾我合欢索。

佳期难久留，两地相思各。圆缺自有时，离忧岂能却。
闻蝉有感
杨巍（明代）

阴阴夏木满西轩，蝉响初闻是故园。幸得秋风时向晚，恰当雨故噪逾繁。

门前不改烟霞色，枝上如闻道德言。回首十年关塞外，夕阳惟有鼓鼙喧。
盘洲杂韵上 斗日红
洪适（宋代）

红英斗日开，暮落锦成堆。不藉西风力，孤根委草莱。
寄孙从之
赵蕃（宋代）

顾使斯人墨绶腰，不知谁合上丹霄。
得非疲瘵要摩抚，是遣循良颁诏条。
闻道过家犹数月，尚期论荐出公朝。
过予不作一饭去，政倚相望非甚遥。
泛舟至近村茅徐两舍劳以尊酒
陆游（宋代）

小舸悠扬亦乐哉！迢迢故取北村回。
山从树外参差出，水自城阴曲折来。
乐岁共忘东作苦，残租不待急符催。
旧邻父老暌离久，唤取开颜把一杯。
丽人行
杜甫（唐代）

三月三日天气新，长安水边多丽人。
态浓意远淑且真，肌理细腻骨肉匀。
绣罗衣裳照暮春，蹙金孔雀银麒麟。
头上何所有？翠微匎叶垂鬓唇。
背后何所见？珠压腰衱稳称身。
就中云幕椒房亲，赐名大国虢与秦。
紫驼之峰出翠釜，水精之盘行素鳞。
犀箸厌饫久未下，鸾刀缕切空纷纶。
黄门飞鞚不动尘，御厨络绎送八珍。
箫鼓哀吟感鬼神，宾从杂遝实要津。
后来鞍马何逡巡，当轩下马入锦茵。
杨花雪落覆白苹，青鸟飞去衔红巾。
炙手可热势绝伦，慎莫近前丞相嗔！
落花
陈良珍（明代）

春色茫茫何处寻，洛阳台榭锦成林。三千紫盖东风尽，一片苍苔夜雨深。

欲采幽香传密意，难裁云锦寄春心。凭阑睇望无消息，回首池塘尽绿阴。
偈颂一百三十六首
释惟一（宋代）

这里如大火聚，近之则燎却面门。
直饶佛到来，未免退身有分。
咏物四首 其一 秋蝇
陶育（清代）

疑他天地竟无秋，鼓翅营营闹不休。一霎炎威何处去，谗人今日也低头。
单君范过西皋迂途来访一诗道别
陈著（宋代）

老境途迎作梦看，出门相送是愁端。
分携不去有心在，长揖无言回首难。
雾雨暗山家信远，春风吹笠客心寒。
儒生例是多劳役，幸得琴书路尚宽。
迎春乐
杨无咎（宋代）

新来特特更门地。都收拾、山和水。看明年、事事都如意。迎福禄、俱来至。

莫管明朝添一岁。尽同向、尊前沈醉。且唱迎春乐，祝慈母、千秋岁。
贺新郎（四用缕字韵为王实之寿）
刘克庄（宋代）

万字如针缕。忆王郎、丹墀大对，气为文主。贵近旁观俱失色，仰止如天圣度。笑杜牧、成名居五。晚面清光犹苦谏，似封人、恳切言君母。谪尘世，错行路。

当时宜和薰风句。又那知、青云一跌，被才名误。输与灵和殿前柳，柔软随风学舞。怪两鸟、新来停语。不是先生高索价，问何时、宰相先生许。举杯祝，莫倾柱。
欹枕
释文珦（宋代）

彻底清闲住草堂，更无一事可商量。
时时欹枕寒窗下，静看西山白鹭行。
送冷朝阳擢第后归金陵觐省
钱起（唐代）

莱子昼归今始好，潘园景色夏偏浓。夕阳流水吟诗去，

明月青山出竹逢。兄弟相欢初让果，乡人争贺旧登龙。

佳期少别俄千里，云树愁看过几重。
星岩二十景 其五 金阙朝阳
梁景先（明代）

玄宫高敞碧云头，金阙千龄锁弱流。鸡唱未沉西崦月，东溟浴日紫烟浮。
午眠
孔平仲（宋代）

雨荡炎天气，风生乔木阴。清凉一枕睡，胜得万黄金。
擬王右丞瓜园
宋祁（宋代）

荷锄往瓜田，烟蔓纷广畴。
植杖未及憇，有客眷林丘。
驺哄罗户未，冠盖荫道周。
进客北堂上，藉以氍毺柔。
持盃再三跪，酌我清白酧。
时时高兴酣，矫首望神州。
长衢贯广陌，反宇注飞楼。
惠风林间翔，早晖花上浮。
新叶向蒙密，彀雏已啁啾。
时哉物可玩，況复忘吾忧。
故人心偿尔，驾言时见求。
一斛珠
杨玉衔（清代）

黄沙漠漠。穹窿方垒金棺托。神巫炼骨珍灵药。地久天长，何事南山椁。

疑冢漳滨终觅著。茂陵玉椀人间落。形骸留得终缠缚。

捣麝成尘，何似归寥廓。
崔象之中舍宰阳翟
韩琦（宋代）

君于荣利已恬然，此治韩城属荐贤。惠政即随春共煦，道心常与月同圆。

门疏俗客禅诠远，亭掩修篁定力坚。思退几人曾上籍，可容名记托新篇。
明融
杨简（宋代）

净几横琴晚寒，梅花落在弦间。
我欲清吟无句，转烦门外青山。
答范君锡 其二
徐积（宋代）

报漫翁，无钱可沽酒。青衫典不得，黄卷卖不售。借问公田中，秫米种几斗。

休管将来旱与水，莫为妻儿种粳米。兄来留下二万钱，送与酒家主人未。

不然何计见春风，空将花插白头翁。簿书营营几时了，何如载酒访扬雄。
和谢豫章从宋公戏马台送孔令谢病
曹邺（唐代）

碧树杳云暮，朔风自西来。佳人忆山水，置酒在高台。

不必问流水，坐来日已西。劝君速归去，正及鹧鸪啼。
春江行
杨士凝（清代）

江流迢迢接天影，云脚轻帆织烟景。江头自古送远行，一片春烟水光冷。

妾身嫁得江南客，远道相思了无策。去年江上别良人，万线杨柳摇青春。

今年江楼望长路，两暗莺声啼不住。忆初妾泪滴江潭，从君舟渡江之南。

泪余酸苦江水甘，搅和入口君心谙。君不见春江渔妇随渔子，一生苦乐江舟里。

打鱼沽酒醉复醒，那识春愁满江水。
楼上醉书
陆游（宋代）

丈夫不虚生世间，本意灭虏收河山；岂知蹭蹬不称意，八年梁益凋朱颜。
三更抚枕忽大叫，梦中夺得松亭关。
中原机会嗟屡失，明日茵席留余潜。
益州官楼酒如海，我来解旗论日买。
酒酣博簺为欢娱，信手枭卢喝成采。
牛背烂烂电目光，狂杀自谓元非狂。
故都九庙臣敢忘？祖宗神灵在帝旁。
偶成
释善珍（宋代）

长年狎樵牧，门外即荒郊。
瘦草牛羊路，高松鹳鹤巢。
病来勤习定，老去懒寻交。
常愧逃名者，深山自缚茆。
行药
宋祁（宋代）

日烘霞底未成昏，拊物惊年并惨魂。
李树已僵生意苦，秋虫何忍食桃根。
逍遥咏
宋太宗（宋代）

非来非去亦非忙，所是凡为自短长。
专志比徒归一等，谁知礼度畏三光。
相传只要达真境，勿说辛勤却易伤。
授得道心皆语默，四时八节顺阴阳。
偈颂一百二十三首 其六十五
释崇岳（宋代）

青天白日，悟个什么。咄咄咄，骊珠击碎苍龙窟。
梅花十绝句
赵蕃（宋代）

梅花佳处是孤影，月落参横真见之。
几欲烦我为摹写，却愁才尽不能支。
题义门胡氏华林书院
舒雅（宋代）

江外力为儒，荣华表里闾。
后生多折桂，数世必同居。
筑室寒留多，穿池夏养鱼。
买山添胜境，移席講新书。
竹鸟邻僧刹，溪亭入野蔬。
姓名喧魏阙，行止到公车。
雇我曾游此，多年尚忆诸。
未能重得去，寄咏一踌躇。
送一上人还滁州琅琊山
晃冲之（宋代）

上人法一朝过我，问我作诗三昧门。
我闻大士入词海，不起宴坐澄心源。
禅波洞彻百渊底，法水荡涤诸尘根。
迅流速度超鬼国，到岸舍筏登昆仑。
无边草木悉妙药，一切禽鸟皆能言。
化身八万四千臂，神通转物如乾坤。
山河大地悉自说，是身口意初不喧。
世间何事无妙理，悟处不独非风幡。
群鹅转颈感王子，佳人舞剑惊公孙。
风飘素练有飞势，雨注破屋空留痕。
惜哉数子枉玄解，但令笔画空腾骞。
君看琅琊酿泉上，醉翁妙语今犹存。
向来溪壑不改色，青嶂尚属僧家园。
君行此知此意，辨才第二文中尊。
西江一口尽可吸，云梦八九何劳吞。
他年一瓣炉中香，此老与有法乳恩。
买药歌送杨山人
皎然（唐代）

华阴少年何所希，欲饵丹砂化骨飞。江南药少淮南有，

暂别胥骨上京口。京口斜通江水流，斐回应上青山头。

夜惊潮没鸬鹚堰，朝看日出芙蓉楼。摇荡春风乱帆影，

片云无数是扬州。扬州喧喧卖药市，浮俗无由识仙子。

河间姹女直千金，紫阳夫人服不死。吾于此道复何如，

昨朝新得蓬莱书。
次韵赵同年赠示进退格
方岳（宋代）

半生湖海老元龙，不肯函书问子公。
蓬鬓此来真潦倒，荷衣久已倦迎逢。
春风期集几年梦，夜醉比邻一笑同。
已洗从前筝笛耳，岂堪奉缶杂倕锺。
次韵子中兄相迎诗中有奠松楸之语追念别后□
周必大（宋代）

浙水秦淮度十霜，官清谁薄简编香。
春来怪底鸟乌乐，归去喜同灯烛光。
身近广寒犹内热，手遮赫日却心凉。
只愁初踏江边路，封土累然似斧堂。
书顾梁汾寄吴汉槎塞外词后 其一
张金镛（清代）

梦远榆关道，魂来枫树林。功名才子祸，生死故人心。

绝域寒威早，穷交感慨深。曼声传饮水，肠断各沈吟。
东池
赵丙（宋代）

东池风物往来亲，兴在那能计酒巡。尘外留心曾待月，壶中满眼只知春。

小诗前后题青竹，幽梦寻常访白蘋。鸥鸟亦知今日恨，主人别得两朱轮。
晚行阁道自对溪趋小柏宿
张嵲（宋代）

高峰犹返照，绝壑已先晦。
苍波去不穷，青崖俨相对。
山回路欲断，溪豁双流汇。
阁道自委蛇，林影常澹{左氵右颓}。
仰空欣树佳，伫立惊石怪。
山晚云不驱，路暗客犹迈。
平生事幽讨，兴与林泉会。
何意漂泊年，得此行李内。
境胜固所便，地绝复多畏。
娟娟月初上，飂飂远风快。
幽蝉响复咽，宿鸟惊欲坠。
望望驿尚赊，应在青烟外。
阎立本画醉道士图
林敏修（宋代）

破除万事无过酒，有客何须计升斗。解将富贵等浮云，醉乡即是无何有。

昔人绘事亦有神，丹青写出画天真。尊罍未耻月渐倾，更待晓出扶桑暾。

餐霞服气浪自苦，自厌神仙足官府。脱巾解带衣淋漓，眼花错莫谁宾主。

君不见炙手可热唯权门，欲观佳丽遭怒嗔。何如衔杯乐圣藉地饮，安用醉吐丞相茵。
寄茶与二刘
刘子翚（宋代）

然松煮鼎山泉冽，枪旗一水分优劣。凤饼推开雪照人，花瓷啜罢甘潮舌。

大刘谈天紫髯张，小刘逃禅清兴长。会须酌此同翱翔，或凌刚风九天上，或泛弱水三山傍。
嘉定
顾复初（清代）

群山绿绕舟，云树乱春愁。石势窥人落，江声抱佛流。

古传海棠国，今上读书楼。缥缈三峨影，飞仙不可求。
和文与可洋川园池三十首 冰池
苏轼（宋代）

不嫌冰雪绕池看，谁似诗人巧耐寒。
记取羲之洗砚处，碧琉璃下黑蛟蟠。
次韵五叔梅花 其十
韩淲（宋代）

孤静清新才半树，香凝兵卫独来时。十诗说尽花间句，未必黄昏浅月知。
吴北川许海味不至讯以诗
孙承恩（明代）

我本东海人，旅食越两载。缅怀故乡味，厌说天庖宰。

故人吴季子，殷勤许分待。腆意未拜嘉，初约忽中改。

得非多遗忘，无乃甚欺绐。笑予太早计，停箸想风采。

小诗当催逋，还胜百钱买。会当入吾餐，腹中有东海。
春日野次
刘攽（宋代）

溪云晴漠漠，野日昼阴阴。燕翼飞高下，花房乱浅深。

和风快吹面，净水喜清心。极目伤千里，曾无枫树林。
送宋大卿归淝上
范纯仁（宋代）

眉寿康宁位九卿，人间五福最难并。丹心报国冰霜洁，白首还家里社荣。

化日尽输高世乐，野云应似出门情。淮淝美事传千载，何止孤风激后生。
山中卧病寄卢郎中
伍唐珪（唐代）

十年耕钓水云间，住僻家贫少往还。一径绿苔凝晓露，

满头白发对青山。野僧采药来医病，樵客携觞为解颜。

空恋旧时恩奖地，无因匍匐出柴关。
田家即事
储光羲（唐代）

蒲叶日已长，杏花日已滋。
老农要看此，贵不违天时。
迎晨起饭牛，双驾耕东菑。
蚯蚓土中出，田乌随我飞。
群合乱啄噪，嗷嗷如道饥。
我心多恻隐，顾此两伤悲。
拨食与田乌，日暮空筐归。
亲戚更相诮，我心终不移。
晚步书所见
裘曰修（清代）

村落萧疏瓦屋稀，槿篱花谢杞苗肥。趁虚客度深林散，看剧人苗近市归。

柳外佛镫双碣废，岸边渔火一星微。意行乍觉新凉动，习习水风飘夹衣。
桃花谷
张实居（明代）

小径穿深树，临崖四五家。泉声天半落，满涧溅桃花。
陪封大夫宴瀚海亭纳凉（得时字）
岑参（唐代）

细管杂青丝，千杯倒接䍦。
军中乘兴出，海上纳凉时。
日没鸟飞急，山高云过迟。
吾从大夫后，归路拥旌旗。
拜宣武墓诗 其二
顾恺之（魏晋）

远念羡昔存，抚坟哀今亡。
己亥十月送成父弟絜两户幼累归玉山五首
赵蕃（宋代）

已办知津送去舟，重临快阁亦悠悠。
黄知橘柚江行好，此去况经龙雾洲。
春诗十三首 其五 柳底啼莺
邓云霄（明代）

歌罢弄残机，柳线还堪织。怜君身上衣，可比流黄色。
史馆上直次王应奉韵
吴当（元代）

玉堂高迥不宜冬，古木回廊浩荡风。华盖紫微天咫尺，泰阶黄道日当中。

捷书迅急时闻奏，退食从容每自公。衰晚腐儒何补报，祗须制作示无穷。
书怀五首 其三
徐瑞（宋代）

文章意造乃天趣，学奇学涩为谁妍。皮毛落尽真实在，千载谁续鹍鸡弦。
遣兴五首
杜甫（唐代）

蛰龙三冬卧，老鹤万里心。昔时贤俊人，未遇犹视今。

嵇康不得死，孔明有知音。又如垄底松，用舍在所寻。

大哉霜雪干，岁久为枯林。

昔者庞德公，未曾入州府。襄阳耆旧间，处士节独苦。

岂无济时策，终竟畏罗罟。林茂鸟有归，水深鱼知聚。

举家依鹿门，刘表焉得取。

我今日夜忧，诸弟各异方。不知死与生，何况道路长。

避寇一分散，饥寒永相望。岂无柴门归，欲出畏虎狼。

仰看云中雁，禽鸟亦有行。

蓬生非无根，漂荡随高风。天寒落万里，不复归本丛。

客子念故宅，三年门巷空。怅望但烽火，戎车满关东。

生涯能几何，常在羁旅中。

昔在洛阳时，亲友相追攀。送客东郊道，遨游宿南山。

烟尘阻长河，树羽成皋间。回首载酒地，岂无一日还。

丈夫贵壮健，惨戚非朱颜。
余得英州石山副之五绝句送曾鼎臣 其四
曾丰（宋代）

梦不曾为岭表游，眼中陡顿有英州。知君结此石交后，一洗从前势利羞。
老来犹喜看书清晨有警书以自砭 其一
林希逸（宋代）

千古兴亡大略同，自为儿戏是天公。人如流水浮云去，事落残编断简中。

已分尘埃嗟齿发，休将点画污心胸。香严喜把经遮眼，悟处虽高性未空。
和张仲宗送柯田山人归隐 其二
沈与求（宋代）

穷巷车马绝，杖屦得往来。老侬起招呼，情话真乐哉。

意行忘早宴，佳处首重回。月出一犬吠，柴门风为开。

收还四方事，老子良足哀。
禅人并化主写真求赞
释正觉（宋代）

动若出山云，止如居谷神。
无心千种用，有应十方真。
通气相烦鼻孔，说禅不挂口唇。
谁知默默坐中意，长养昙华劫外春。
过都
刘奉世（宋代）

嵩高丽中华，岳色连瑶岛。
上清神仙宫，庄严绝雕巧。
浮云荡繁阴，变幻入冥眇。
飘摇逾岩岑，淫翳混鸿灏。
纵有景庆合，闇然蔽昏晓。
况复浓雾生，一气成有昊。
茫茫世宙间，落落耿孤抱。
天意不可知，烦心惄焉捣。
安得嘘大风，八方净如扫。
东堂四首
张耒（宋代）

乌衣更士能呼旦，金缕娇娘解唱歌。
天与旅人供一笑，不然奈此寂寥何。
次韵签判梁寺丞阻水见寄
苏颂（宋代）

京府偕趋幕，弥年接坐隅。
驽骀攀骥足，鱼目混骊珠。
风谊敦贪薄，吹嘘变朽枯。
交亲齐鲁卫，政事拟阿蒲。
契合宁容间，情通不鄙无。
邀欢困萍蚁，较味賸莼鲈。
气盛吞云梦，文雄猎具区。
报投均缟紵，应和念篪竽。
巢阁行观凤，为裘伫荐狐。
世家传鹊瑞，职业在鸿都。
耸壑方腾干，乘风好纵舻。
一飞尝得志，平步即夷涂。
见比亲琼树，清如隐玉壶。
终当拾青紫，讵止学盘盂。
少别如旬日，相望似五湖。
荒郊逢辙涸，激水待云肤。
窟穴增蛇鼠，腥臊恶蚋蛄。
尊思孔北海，釜叹范莱芜。
始见生蓂魄，俄惊绕树乌。
初犹甘杞菊，久渐厌粱苽。
昼咏依依柳，宵看历历榆。
晨兴常过午，朝膳每通晡。
间逸输吾子，驰驱属鄙夫。
无因随李郭，长日想田苏。
沙涨舟犹胶，河流轨不濡。
行邮才咫尺，命驾只须臾。
坐俟聆金玉，来应笑碔砆。
多惭昏钝枣，难慕湛精醐，
安得生双翼，徒然处橛株。
重吟赠我句，足以豁蒙愚。
次韵樗年见简
邹浩（宋代）

一身能几何，首尾复自畏。岂知尘表姿，落落惟所值。

官摛忽相尘，欣悲十年事。须知袭人间，舒卷在毋意。

他时况英声，曾冠通侯次。行矣方坦途，真贤不难继。
送崔秀才南还
卢柟（明代）

孟冬送客临沙浦，潇潇风动蓟门树。
骅骝衔辔不肯行，一鹗南门过天柱。
燕台击筑且高歌，青樽酒尽红颜酡。
五更鼓角星野平，看汝骑驷凌天河。
佛子岩
刘克庄（宋代）

环郭洞府多，所患在卑湿。
斯岩独虚敞，他境未易及。
穹如层屋构，广可百客集。
开窦送云出，扫壑延月入。
穴居倘堪谋，径欲老樵汲。
绝颠尤玲珑，苔磴不计级。
惜为僧所涴，飞栋缘面岌。
佞佛堕痴想，明鬼趋陋习。
遂令登眺者，欲往足若絷。
何当一燎空，尽见万仞空。
杜鹃行
杜甫（唐代）

君不见昔日蜀天子，化作杜鹃似老乌。
寄巢生子不自啄，群鸟似今与哺雏。
虽同君臣有旧礼，骨肉满眼身羁孤。
业工窜伏深树里，四月五月偏号呼。
其声哀痛口流血，所诉何事常区区。
尔岂摧残始发愤，羞带羽翮伤形愚。
苍天变化谁料得，万事反覆何所无。
万事反覆何所无，岂忆当殿群臣趋。
再游石壁寺
于石（宋代）

曾为石壁游，更借倚房宿。
楼阁倚林腰，溪山醒尘目。
敲门寻旧倚，清响应林谷。
老倚不厌客，分我云半屋。
禅月岂后身，尚余诗满腹。
疑我亦荀鹤，再与赋汉牧。
汲井昼煮茶，洗钵夜分粥。
山空人语寂，邀我入深竹。
独抱无弦琴，不唱浮生曲。
月树影参差，风鸣声断续。
翛然出尘表，身世转幽独。
明朝出山去，无言笑相瞩。
江上石牛眠，秋草为谁绿。
临川即事 其三
洪刍（宋代）

庙有鲁公遗像，堂馀玉茗高华。零落银钩欲折，摩挲螭首兴嗟。
题傅岩叟悠然阁三章章八句
陈文蔚（宋代）

悠然君之见，不与凡见同。
正似东篱下，山忽在眼中。
谁昔夜登阁，歌罢饮亦终。
恍若有真契，可知不可穷。
和十五侄见寄
吴芾（宋代）

草庐高卧几经春，被褐深藏席上珍。
已自闭门甘澹泊，不妨琢句自清新。
我惭我去同流俗，日念归来作野人。
此后埙篪酬唱罢，因风见寄莫辞频。
寄题儋耳东坡故居，尊贤堂太守谭景先所二首
杨万里（宋代）

先生初落海南垂，茅屋三间不到伊。
更有高堂悬画像，幸无过到首新诗。
古来贤圣皆如此，身後功名属阿谁。
底事百年谭太守，却教宾主不同时。
王桐孙大令桐阴饲鹤遗照为令子道存题
陈宝琛（清代）

勇退知几世所难，象贤养志肯求官？传家忠孝存人纪，送老图书结古欢。

一叶报秋谁最警，今年雨雪可胜寒？画中心事无人会，漫作呜阴子和看。
寄史处士
伍乔（五代）

长羡闲居一水湄，吟情高古有谁知。
石楼待月横琴久，渔浦经谁下钓迟。
僻坞落花多掩径，旧山残烧几侵篱。
松门别后无消息，早晚重应蹑屐随。
送零陵贾使君二首 其一
张栻（宋代）

藉甚零陵郡，风流记昔贤。宅存元水部，人识范忠宣。

山近地宜竹，溪清岸有泉。官閒时访古，馀韵故依然。
谒颜范祠
赵蕃（宋代）

处士当年配水仙，范公亦俨客星悬。
谁知旧日番君国，飒爽英姿盖九贤。
高桥舟中二首
吴潜（宋代）

小队旌旗西郭头，笋舆缓步年农畴。
十分田有九分闢，今岁人无去岁忧。
贴水新秧头欲起，连云宿麦颔都收。
天怜老子勤民瘼，赐与丰年不待分。
吉州凌波亭月夜
王庭圭（宋代）

螺浦东边雪浪生，峰头月出半轮明。扁舟欲载银蟾去，一听苍龙水底鸣。
赋丈室碧玉壶善甫赋诗铎亦奉和二首 其二
路铎（金朝）

随人作计鱼千里，知命无忧鸟一天。碧落云深堪避世，九华烟暖可忘年。

平章万有归玄览，收拾方心入大圆。上界真人自官府，不妨聊作橘中仙。
登雨华台读马华国碑
汪梦斗（宋代）

寒江如梦夕阳斜，休笑诸贤误晋家。雨打风吹碑已泐，英辞空自雨天华。
登岱绝顶放歌
王以敏（清代）

乱山北走如游龙，岱宗屹立东溟东。胚胎元气孕万有，独踞震位鞭群雄。

我来二月雨新霁，喜见突兀凌苍穹。云声涛影接咫尺，呼吸似与神灵通。

天梯万仞不可以径度，朱阑一线悬长虹。峨峨南天门，双阙缥缈中。

秦观日观左右峙，俯视下界青冥濛。摄衣直走太清宫，两袖浩浩来天风。

齐烟飞青吴练白，混茫八极畴能穷。海水一变河一勺，何论凫绎兼龟蒙。

惜哉西山去我远，举首不见扶桑红。手折秦松下山去，半岭星月摇青空。

我闻蓬元仙药寿无极，青天跨鹤何匆匆。笑谢山灵约息壤，誓晞绿发寻崆峒。
蝶恋花 看演祭皋陶剧，仍用前韵
曹贞吉（清代）

水面绫纹堆乱缬。一曲清商，写出清流节。枉矢离离光未歇。

若卢闭处飞霜雪。

呵壁左徒声乍阕。南北甘陵，鸿影冥冥绝。尺雾消来天问彻。

一鞭好弄山间月。
次韵答斌老病起独游东园二首
黄庭坚（宋代）

主人心安乐，花竹有和气。
时从物外赏，自益酒中味。
斸枯蚁改穴，扫箨笋迸地。
万籁寂中生，乃知风雨至。